
ΕΛΛΗΝΙΚΗ ΔΗΜΟΚΡΑΤΙΑ

ΝΟΜΟΣ ΗΛΕΙΑΣ          

ΔΗΜΟΣ ΠΥΡΓΟΥ

ΑΥΤΟΤΕΛΕΣ ΓΡΑΦΕΙΟ

ΥΠΟΣΤΗΡΙΞΗΣ ΠΟΛΙΤΙΚΩΝ ΟΡΓΑΝΩΝ

ΔΗΜΟΤΙΚΟ ΣΥΜΒΟΥΛΙΟ

Α Π Ο Σ Π Α Σ Μ Α

  Από το πρακτικό της υπ’ αριθμ. 15ης (τακτικής) συνεδρίασης του Δημοτικού Συμβουλίου του Δήμου Πύργου.

Αριθμ. Αποφ.  196/2013
ΘΕΜΑ: Έγκριση του σχεδίου Κανονισμού άρδευσης στις Τοπικές Κοινότητες: Καράτουλα, Λανθίου, Μαγούλας, όσον αφορά τους όρους και τις προϋποθέσεις, κατόπιν της υπ’ αριθμ. 51/2013 απόφαση – εισήγηση της Ε.Π.Ζ.»
    Στον Πύργο, σήμερα 8 του μηνός Ιουλίου, του έτους 2013, ημέρα Δευτέρα και ώρα 19.30 μ.μ. το Δημοτικό Συμβούλιο Πύργου συνήλθε σε τακτική δημόσια συνεδρίαση στην αίθουσα συνεδριάσεων του Λατσειου Δημοτικού Μεγάρου, ύστερα από την με αριθμό πρωτ. 31733/4-7-2013 έγγραφη πρόσκληση του Προέδρου του κ. Ευσταθίου Καννή, που επιδόθηκε σε κάθε Δημοτικό Σύμβουλο χωριστά και στο Δήμαρχο, όπως προβλέπουν οι διατάξεις του άρθρου 67 του Ν. 3852/10 (ΦΕΚ Α΄87/7-6-2010) η οποία επιδόθηκε και δημοσιεύθηκε νόμιμα.

    Παρόντος και του Δημάρχου κ. Μάκη Παρασκευόπουλου, o Πρόεδρος κήρυξε την έναρξη της συνεδρίασης, αφού προηγουμένως διαπίστωσε νόμιμη απαρτία, δεδομένου ότι σε σύνολο 33 μελών βρέθηκαν παρόντα 26 και ονομαστικά οι κ.κ:

ΠΑΡΟΝΤΕΣ: 1. Καννής Ευστάθιος (Πρόεδρος Δημοτικού Συμβουλίου), 2. Παναγόπουλος Ιωάννης, 3. Παναγόπουλος Βασίλειος, 4. Αργυρόπουλος Ιωάννης του Γεωργίου, 5. Αριστειδόπουλος Χαράλαμπος, 6. Βαρελάς Ιωάννης, 7. Θεοδωρέλος – Χαρίτος Γεώργιος (Γραμματέας Δημοτικού Συμβουλίου), 8. Κωνσταντόπουλος Σπυρίδων, 9. Φραγκαντώνης Παναγιώτης, 10. Μπίρμπας Κων/νος, 11. Ανδρικόπουλος Φώτιος, 12. Αργυρόπουλος Ιωάννης του Παναγιώτη, 13. Μποσμής Κων/νος, 14. Ρωμαίος Στέφανος, 15. Μικελόπουλος Γεώργιος, 16. Λιατσής Γαβριήλ – Επικεφαλής Μείζονος Μειοψηφίας, 17. Ανδριόλας Γεώργιος, 18. Σεϊντής Βασίλειος, 19. Λιατσής Δημήτριος, 20. Γεράνιος Κων/νος, 21. Αγγελακοπούλου Ανδριάνα (Αντιπρόεδρος Δημοτικού Συμβουλίου), 22. Μπελόκας Διονύσιος 23. Γιάνναρος Χρήστος – Επικεφαλής της παράταξης «Λαϊκή Συσπείρωση», 24. Καραμπέτσος Αθανάσιος,  25. Σεφερλής Ιωάννης – Επικεφαλής της παράταξης «Ανταρσία στο Δήμο Πύργου», 26. Σκαρτσιάρης Πάνος – ανεξάρτητος Δημοτικός Σύμβουλος.  
ΑΠΟΝΤΕΣ: 1.Τζίνη Διονυσία, 2. Τζουανόπουλος Δημήτριος, 3. Ανδρικόπουλος Ανδρέας,  4. Αντωνέλος Δημήτριος,  5. Δημόπουλος Φώτιος, 6.  Κουρμπανάς Γεώργιος, οι οποίοι δεν προσήλθαν στη συνεδρίαση αν και νόμιμα κλήθηκαν,  

7. Δημουλιάς Λεωνίδας (έχει τεθεί σε αργία). 
    Επίσης προσκλήθηκαν στη συνεδρίαση με την υπ’ αριθμ. 31733/4-7-2013 έγγραφη πρόσκληση του Προέδρου του κ. Ευσταθίου Καννή και οι Πρόεδροι των Τοπικών Κοινοτήτων: κ. Βλάσης Αγριδιώτης – Πρόεδρος Τ.Κ. Μαγούλας, κ. Ανδρέας Καραγκούνης – Πρόεδρος Τ.Κ. Λανθίου, οι οποίοι και προσήλθαν και ο κ. Γεώργιος Τσατσαμπάς _ Πρόεδρος της Τ.Κ. Καράτουλα ο οποίος δεν προσήλθε αν και νόμιμα κλήθηκε.
    Στη συνεδρίαση για την τήρηση των πρακτικών παρίστατο η υπάλληλος του Δήμου Π. Λιβέρη.

----------
    Ακολούθως ο Πρόεδρος έθεσε υπόψη του Δημοτικού Συμβουλίου το 6ο θέμα της ημερήσιας διάταξης με τίτλο: «Έγκριση του σχεδίου Κανονισμού άρδευσης στις Τοπικές Κοινότητες: Καράτουλα, Λανθίου, Μαγούλας, όσον αφορά τους όρους και τις προϋποθέσεις, κατόπιν της υπ’ αριθμ. 51/2013 απόφαση – εισήγηση της Ε.Π.Ζ.» και ανέφερε:
 «Με βάση το άρθρο 73 του ν. 3852/10 ορίζεται ότι η ΕΠΖ εισηγείται προς το δημοτικό συμβούλιο το σχέδιο των κανονιστικών αποφάσεων των άρθρων 79 και 82 του ΚΔΚ. 

Με τις διατάξεις του άρθρου 79 παρ.1 περ. δ3 του Ν.3463/2006 οι δημοτικές αρχές δύνανται να ρυθμίζουν θέματα της αρμοδιότητάς τους εκδίδοντας τοπικές κανονιστικές αποφάσεις, στο πλαίσιο της κείμενης νομοθεσίας, με τις οποίες θέτουν κανόνες για τη χρήση και λειτουργία των συστημάτων ύδρευσης, άρδευσης και αποχέτευσης.

Με την υπ’ αριθ. 41/12243/14-6-2007 εγκύκλιο του Υπουργείου Εσωτερικών, ορίζεται ότι αναφορικά με την επιβολή φόρων, τελών δικαιωμάτων και εισφορών,  θέματα για τα οποία ο οικείος δήμος εκδίδει τοπική κανονιστική απόφαση, με την οποία θέτει κανόνες ή όρους και προϋποθέσεις για τη ρύθμισή τους απαιτείται η έκδοση δύο διακριτών αποφάσεων: η μία απόφαση αφορά τους όρους και τις προϋποθέσεις του υπό ρύθμιση θέματος (σύμφωνα με τη διαδικασία του άρθρου 79 του ν. 3463/2006), ενώ με την άλλη επιβάλλεται το αντίστοιχο τέλος κλπ. 

Η Επιτροπή Ποιότητας Ζωής με την 51/2013 απόφαση – εισήγηση της, υπέβαλλε προς το Δημοτικό Συμβούλιο προς έγκριση το σχέδιο Κανονισμού άρδευσης στις Τ.Κ. Καράτουλα, Λανθίου, Μαγούλας όσον αφορά τους όρους και τις προϋποθέσεις αυτού.
Καλούνται οι δημοτικοί σύμβουλοι και οι Πρόεδροι των Κοινοτήτων Μαγούλας και Λανθίου, ν’ αποφασίσουν επί του θέματος.

Το Δημοτικό Συμβούλιο Πύργου

Λαμβάνοντας υπόψη του:

- Τις διατάξεις των άρθρων 65 και 73 του Ν.3852/2012
- Τις διατάξεις του άρθρου 79 παρ.1 περ. δ3 του Ν.3463/2006
- Την υπ’ αριθμ. 41/12243/14-6-2007 εγκύκλιο του Υπουργείου Εσωτερικών σύμφωνα με την οποία ορίζεται ότι αναφορικά με την επιβολή φόρων, τελών δικαιωμάτων και εισφορών,  θέματα για τα οποία ο οικείος δήμος εκδίδει τοπική κανονιστική απόφαση, με την οποία θέτει κανόνες ή όρους και προϋποθέσεις για τη ρύθμισή τους όπως π.χ. ο καθορισμός χρήσης κοινοχρήστων χώρων, απαιτείται η έκδοση δύο διακριτών αποφάσεων: η μία απόφαση αφορά τους όρους και τις προϋποθέσεις του υπό ρύθμιση θέματος (σύμφωνα με τη διαδικασία του άρθρου 79 του ν. 3463/2006), ενώ με την άλλη επιβάλλεται το αντίστοιχο τέλος κλπ. 

[Για το σκοπό αυτό η Οικονομική Επιτροπή με την υπ’ αριθμ. 97/2013 απόφαση της (εισηγήθηκε στο Δ.Σ τη θέσπιση των τελών και προστίμων του εν λόγω Κανονισμού και το Δ.Σ με την υπ’ αριθ. 197/13 απόφαση του τα επέβαλε].
· Την υπ’ αριθμ. 5/2012 απόφαση της Τ.Κ. Καράτουλα

· Την υπ’ αριθμ. 6/2012 απόφαση της Τ.Κ. Λανθίου

· Την υπ’ αριθμ. 5/2012 απόφαση της Τ.Κ. Μαγούλας

με τις οποίες εκφράζεται η σύμφωνη γνώμη αυτών επί του σχεδίου του κανονισμού άρδευσης
· Την υπ’ αριθμ. 51/2013 απόφαση – εισήγηση της Επιτροπής  Ποιότητας Ζωής, μετά από διαλογική συζήτηση 
Ομόφωνα α π ο φ α σ ί ζ ε ι

εγκρίνει τους όρους και τις προϋποθέσεις του κανονισμού άρδευσης για τις τοπικές κοινότητες Καράτουλα, Λανθίου και Μαγούλας, ως κάτωθι:
Άρθρο 1ο

O κανονισμός αυτός περιέχει τους όρους και τις προϋποθέσεις υδροδότησης των καταναλωτών από το δίκτυο άρδευσης στις Τοπικές Κοινότητες Καράτουλα- Λανθίου -  Μαγούλας του Δήμου και καθορίζει τα σχετικά με την άρδευση δικαιώματα και υποχρεώσεις του Δήμου και των καταναλωτών. 

Άρθρο 2ο

Ο κανονισμός αυτός εκδίδεται βάσει του άρθρου 75 του Ν. 3463/2006 και αποτελεί κανονιστική απόφαση σύμφωνα με το άρθρο 79 του ιδίου νόμου.

Άρθρο 3ο

Τα δίκτυα άρδευσης εντός των οικισμών ανήκουν στην ιδιοκτησία του Δήμου Πύργου.

Η επισκευή και συντήρηση του δικτύου, καθώς και η επέκταση  του δικτύου γίνεται από το Δήμο, ανάλογα  με τις εμφανιζόμενες ανάγκες, την επάρκεια του νερού και τις οικονομικές δυνατότητες του Δήμου. 

Άρθρο 4ο

Περιοχές Άρδευσης Ορίζονται οι περιοχές που έχουν αναπτυχθεί αγωγοί άρδευσης εντός των οικισμών.

Άρθρο 5ο

          Για την καλύτερη και αποτελεσματικότερη διαχείριση του νερού επιτρέπεται η  άρδευση πρέπει να είναι σύμφωνα με την κείμενη νομοθεσία. μέχρι 300 τ.μ. μέτρα για έκαστη παροχή.

Άρθρο 6ο
Η ημερομηνία έναρξης της αρδευτικής περιόδου ορίζεται η 1η Απριλίου και λήξη η 31η Σεπτεμβρίου έκαστου έτους. 

Άρθρο 7ο

Η λειτουργία του αρδευτικού δικτύου για όλη την αρδευτική περίοδο θα γίνεται  ανάλογα με την παροχή που θα δίνεται από τον  ΤΟΕΒ.

Ο Δήμος δεν φέρει καμιά ευθύνη για τυχόν ζημιές σε καλλιέργειες από βλάβη, έλλειψη νερού ή άλλη αιτία του αρδευτικού δικτύου και για οποιοδήποτε λόγο.
Άρθρο 8ο

Στις περιπτώσεις που θα παρατηρηθεί αδυναμία του δικτύου να ανταποκριθεί στη ζήτηση του νερού (βλάβες  ταυτόχρονη ζήτηση νερού από πολλούς παραγωγούς ) τη διανομή του νερού θα κάνουν  τα τοπικά συμβούλια.

Σε περιπτώσεις όπου δεν επαρκούν οι διαθέσιμες ποσότητες νερού προτεραιότητα έχουν οι κατά κύριο επάγγελμα αγρότες. 

Άρθρο 9ο

Οι ενδιαφερόμενοι αρδευτές υποβάλλουν, ένα μήνα πριν την έναρξη της αρδευτικής περιόδου, αίτηση – υπεύθυνη δήλωση στον πρόεδρο του τοπικού συμβουλίου του Τοπικού Διαμερίσματος όπου ανήκουν οι εκτάσεις που αιτούνται να αρδεύουν από το δίκτυο άρδευσης του Δήμου και δηλώνουν τα ακριβή ατομικά τους στοιχεία (Ονοματεπώνυμο, ΑΦΜ , τηλέφωνο) .

Άρθρο 10ο

Υποχρεώσεις – Απαγορεύσεις

Όσοι κάνουν χρήση του αρδευτικού δικτύου του Δήμου Πύργου είναι υποχρεωμένοι:

1. Να  συμμορφώνονται με τον κανονισμό άρδευσης, τις οδηγίες τις συστάσεις των Τοπικών Συμβουλίων και τις αποφάσεις του Δημοτικού Συμβουλίου.

2. Να λαμβάνουν τα απαραίτητα μέτρα ώστε να αποφεύγεται η σπατάλη νερού και η πρόκληση ζημιών.

3. Να μην επεμβαίνουν κατά οιονδήποτε τρόπο στις υδροληψίες, βάνες, αντλιοστάσια κλπ για την ρύθμιση των νερών άρδευσης.

Άρθρο 11ο

Όσοι δεν συμμορφώνονται με τον παρόντα κανονισμό και τις αποφάσεις του Δημοτικού Συμβουλίου που έχουν σχέση με τον κανονισμό ή προξενούν ζημιές στα έργα, εκτός από την ποινική δίωξη στα αρμόδια δικαστήρια (αριθ. 109 του Ν.Δ. 3030/54 «περί αγροφυλακής») υποχρεούνται να καταβάλουν την δαπάνη για την αποκατάσταση της ζημιάς και τιμωρούνται με χρηματικό πρόστιμο με απόφαση του Δημάρχου και πάντως μετά από κλήση του παραβάτη σε απολογία που ανάλογα με την περίπτωση θα είναι:

1. Ζημιά σε δίκτυο από 200 έως  500 €.

2. Για παράνομη λήψη νερού από 500 έως 1000 €.

Το ύψος των προστίμων θα αναπροσαρμόζεται μαζί με τα τέλη άρδευσης κάθε έτος. Για κάθε περίπτωση που δεν προβλέπεται από τον κανονισμό αυτό αποφασίζει το Δημοτικό Συμβούλιο. Σε επείγουσες περιπτώσεις μπορεί να αποφασίσει ο Δήμαρχος, ο οποίος είναι υποχρεωμένος να υποβάλλει την απόφαση του αυτή στην πρώτη συνεδρίαση του Δημοτικού Συμβουλίου.

Οι αποφάσεις αναπροσαρμογής προστίμων που προβλέπονται από τον παρόντα κανονισμό,  εκδίδονται με απόφαση ΔΣ , και εισπράττονται κατά τις διαδικασίες που προβλέπει ο κώδικας δημοσίων εσόδων. Για όλα τα υπόλοιπα έχουν εφαρμογή οι διατάξεις της ισχύουσας νομοθεσίας.

Άρθρο 12ο
Σε όσους δεν πληρώνουν τις οικονομικές του υποχρεώσεις προς το Δήμο, δεν θα χορηγείται βεβαίωση  αρδευτικής ενημερότητας.

Ο Δήμαρχος με απόφαση του υποχρεούται να προβεί σε απαγόρευση άρδευσης στους ανωτέρω οφειλέτες.

Άρθρο 13ο

Τα τέλη άρδευσης είναι ανταποδοτικά έσοδα του Δήμου και προορίζονται να καλύψουν τις δαπάνες συντήρησης, επισκευής και λειτουργίας των δικτύων και το τέλος στον ΤΟΕΒ, των δεξαμενών και των δικτύων άρδευσης και τις δαπάνες απόσβεσης των επενδυμένων κεφαλαίων.

Τα τέλη άρδευσης καθορίζονται με απόφαση του Δ.Σ. μετά από εισήγηση της Οικονομικής Επιτροπής σύμφωνα με το άρθρο 72 παρ. 1 Ν. 3852/2010 και  είναι  δυνατόν να αναπροσαρμόζονται κάθε χρόνο.

Άρθρο 14ο

Τυχόν παράπονα καταναλωτών, ύστερα από γραπτή αίτηση των προς τον Δήμο εξετάζονται στις αρμόδιες υπηρεσίες και τον αρμόδιο αντιδήμαρχο και κατά περίπτωση μπορούν να οδηγούνται στο Δημοτικό Συμβούλιο.

Ενστάσεις για βεβαιωθέντα τέλη θα εξετάζονται από την αρμόδια επιτροπή που προβλέπεται από το νόμο και θα επικυρώνονται από το Δημοτικό Συμβούλιο.

Δεν γίνονται δεκτές ενστάσεις και δεν εξετάζονται καθόλου από την αρμόδια επιτροπή ή το Δημοτικό Συμβούλιο όταν δεν έχουν καταβληθεί ή ρυθμιστεί τα τέλη που προβλέπονται από τον παρόντα κανονισμό (με εξαίρεση τα τέλη για τα οποία γίνεται η ένσταση).

Άρθρο 15ο

Ο παρών κανονισμός αποτελούμενος από δέκα πέντε (15) άρθρα γίνεται οριστικός αφού εγκριθεί από την Αποκεντρωμένη Διοίκηση Πελοποννήσου Δυτικής Ελλάδας και Ιονίου αφού κοινοποιηθεί με τοιχοκόλληση στα γραφεία του Δήμου, των Τοπικών Κοινοτήτων και ισχύει μέχρι νεότερης τροποποίησης».

    Οι Δημοτικοί Σύμβουλοι κ.κ. Π. Φραγκαντώνης, Κ. Μπίρμπας, Γ. Λιατσής, Γ. Ανδριόλας, Β. Σεϊντής, Δ. Λιατσής, Κ. Γεράνιος, Α. Αγγελακοπούλου, Δ. Μπελόκας και οι Πρόεδρος των Τ.Κ Μαγούλας και Λανθίου είχαν αποχωρήσει απ’ τη συνεδρίαση, πριν τη συζήτηση και έγκριση του θέματος.  

Η παρούσα απόφαση έλαβε αύξοντα αριθμό 196/2013.

Για το σκοπό αυτό συντάχθηκε το παρόν πρακτικό που υπογράφεται ως ακολούθως:

Ο ΠΡΟΕΔΡΟΣ                                 ΤΑ ΜΕΛΗ                          Ο ΓΡΑΜΜΑΤΕΑΣ

Ακριβές απόσπασμα

Εκ των πρακτικών του Δ.Σ.

Πύργος  19 – 07 - 2013

  Ο ΠΡΟΕΔΡΟΣ ΤΟΥ Δ.Σ.

